CELEX: 32019D1105(01)
Language: el
Date: 2019-10-30 00:00:00
Title: Απόφαση της Επιτροπής της 30ης Οκτωβρίου 2019 για την κοινοποίηση στη Δημοκρατία του Ισημερινού του ενδεχομένου να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας2019/C 373/04

5.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 373/4
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 30ης Οκτωβρίου 2019
         για την κοινοποίηση στη Δημοκρατία του Ισημερινού του ενδεχομένου να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας
         (2019/C 373/04)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 32,
         Εκτιμώντας τα ακόλουθα:
         1.   ΕΙΣΑΓΩΓΗ
         
         
                     (1)
                  
                  
                     Με τον κανονισμό (ΕΚ) αριθ. 1005/2008 (κανονισμός ΠΛΑ) θεσπίζεται ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
                  
               
                     (2)
                  
                  
                     Το κεφάλαιο VI του κανονισμού ΠΛΑ προβλέπει τη διαδικασία χαρακτηρισμού χωρών ως μη συνεργαζόμενων τρίτων χωρών, τις διαδικασίες που ακολουθούνται για τις εν λόγω χώρες, την κατάρτιση καταλόγου με τις εν λόγω χώρες, τη διαγραφή από τον κατάλογο, τη δημοσίευση του καταλόγου και την ενδεχόμενη λήψη επειγόντων μέτρων.
                  
               
                     (3)
                  
                  
                     Σύμφωνα με το άρθρο 31 του κανονισμού ΠΛΑ, η Επιτροπή πρέπει να χαρακτηρίζει τις τρίτες χώρες που θεωρεί ως «μη συνεργαζόμενες» στην καταπολέμηση της ΠΛΑ αλιείας. Μια τρίτη χώρα χαρακτηρίζεται ως μη συνεργαζόμενη εάν δεν εκπληρώνει τα καθήκοντα που υπέχει δυνάμει του διεθνούς δικαίου ως κράτος σημαίας, κράτος λιμένα, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
                  
               
                     (4)
                  
                  
                     Πριν από τον χαρακτηρισμό τρίτων χωρών ως μη συνεργαζόμενων, σύμφωνα με το άρθρο 31 του κανονισμού ΠΛΑ, η Επιτροπή οφείλει πρώτα απ’ όλα να κοινοποιεί στις τρίτες χώρες το ενδεχόμενο να χαρακτηριστούν ως μη συνεργαζόμενες χώρες σύμφωνα με το άρθρο 32 του εν λόγω κανονισμού. Η κοινοποίηση αυτή έχει προκαταρκτικό χαρακτήρα. Η κοινοποίηση πρέπει να βασίζεται στα κριτήρια που προβλέπονται στο άρθρο 31 του κανονισμού ΠΛΑ. Επίσης, η Επιτροπή οφείλει να λαμβάνει υπόψη όλες τις διαδικασίες που αναφέρονται στο άρθρο 32 του εν λόγω κανονισμού σχετικά με τις τρίτες χώρες στις οποίες απευθύνεται η κοινοποίηση. Ειδικότερα, η Επιτροπή πρέπει να συμπεριλάβει στην κοινοποίηση πληροφορίες σχετικά με τα ουσιώδη πραγματικά περιστατικά και τις εκτιμήσεις που αποτελούν τη βάση του χαρακτηρισμού αυτού, και να παράσχει στις εν λόγω χώρες τη δυνατότητα να απαντήσουν και να υποβάλουν στοιχεία με βάση τα οποία δεν αποδέχονται τον χαρακτηρισμό ή, κατά περίπτωση, σχέδιο δράσης για βελτίωση της κατάστασης καθώς και τα μέτρα που έχουν ληφθεί για την επανόρθωση της κατάστασης. Η Επιτροπή παρέχει στις τρίτες χώρες στις οποίες απευθύνεται η κοινοποίηση τον απαιτούμενο χρόνο για να απαντήσουν στην κοινοποίηση και εύλογη προθεσμία για να επανορθώσουν την κατάσταση.
                  
               
                     (5)
                  
                  
                     Ο χαρακτηρισμός τρίτων χωρών ως μη συνεργαζόμενων βάσει του άρθρου 31 του κανονισμού ΠΛΑ πρέπει να βασίζεται στην εξέταση όλων των πληροφοριών κατά τα οριζόμενα στο άρθρο 31 παράγραφος 2 του εν λόγω κανονισμού.
                  
               
                     (6)
                  
                  
                     Σύμφωνα με το άρθρο 33 του κανονισμού ΠΛΑ, το Συμβούλιο πρέπει να καταρτίσει κατάλογο μη συνεργαζόμενων τρίτων χωρών. Τα μέτρα που προβλέπονται, μεταξύ άλλων, στο άρθρο 38 του κανονισμού ΠΛΑ εφαρμόζονται για τις εν λόγω χώρες.
                  
               
                     (7)
                  
                  
                     Βάσει του άρθρου 20 παράγραφος 1 του κανονισμού ΠΛΑ, η αποδοχή επικυρωμένων πιστοποιητικών αλιευμάτων από τρίτα κράτη σημαίας γίνεται υπό την προϋπόθεση της κοινοποίησης από το οικείο κράτος σημαίας στην Επιτροπή των συστημάτων εφαρμογής, ελέγχου και επιβολής των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά σκάφη του.
                  
               
                     (8)
                  
                  
                     Βάσει του άρθρου 20 παράγραφος 4 του κανονισμού ΠΛΑ, η Επιτροπή οφείλει να συνεργάζεται στον διοικητικό τομέα με τρίτες χώρες σε τομείς που αφορούν την εφαρμογή των διατάξεων του εν λόγω κανονισμού οι οποίες σχετίζονται με την πιστοποίηση των αλιευμάτων.
                  
               2.   ΔΙΑΔΙΚΑΣΙΑ ΣΧΕΤΙΚΑ ΜΕ ΤΗ ΔΗΜΟΚΡΑΤΙΑ ΤΟΥ ΙΣΗΜΕΡΙΝΟΥ
         
         
                     (9)
                  
                  
                     Η κοινοποίηση που υπέβαλε η Δημοκρατία του Ισημερινού (εφεξής «Ισημερινός») με την ιδιότητα του κράτους σημαίας ελήφθη από την Επιτροπή σύμφωνα με το άρθρο 20 του κανονισμού ΠΛΑ στις 22 Ιουλίου 2009.
                  
               
                     (10)
                  
                  
                     Μετά την κοινοποίηση, η Επιτροπή κίνησε διαδικασία διοικητικής συνεργασίας με τις αρχές του Ισημερινού, όπως προβλέπεται στο άρθρο 20 παράγραφος 4 του κανονισμού ΠΛΑ. Στο πλαίσιο της εν λόγω συνεργασίας καλύφθηκαν θέματα σχετικά με την εφαρμογή του συστήματος πιστοποίησης αλιευμάτων της Ευρωπαϊκής Ένωσης και με τις ισχύουσες εθνικές ρυθμίσεις για την εφαρμογή, τον έλεγχο, την ανανέωση και την επιβολή του νομικού πλαισίου της αλιείας, καθώς και των ισχυόντων μέτρων διατήρησης και διαχείρισης. Στο πλαίσιο της ανωτέρω συνεργασίας ανταλλάχθηκαν προφορικές και γραπτές παρατηρήσεις και πραγματοποιήθηκαν πέντε επισκέψεις στον Ισημερινό από τις 30 Ιανουαρίου έως τις 6 Φεβρουαρίου 2014, από τις 22 έως τις 24 Σεπτεμβρίου 2015, από τις 11 έως τις 15 Δεκεμβρίου 2017, από τις 12 έως τις 16 Νοεμβρίου 2018 και από τις 17 έως τις 21 Ιουνίου 2019, κατά τις οποίες η Επιτροπή αναζήτησε και επαλήθευσε όλες τις πληροφορίες που έκρινε απαραίτητες σχετικά με τα μέτρα που ελήφθησαν από τον Ισημερινό με στόχο την εκπλήρωση των υποχρεώσεών του για την καταπολέμηση της ΠΛΑ αλιείας. Επιπλέον, αντιπροσωπεία από τον Ισημερινό επισκέφθηκε τη ΓΔ MARE στις 2 Ιουλίου 2015.
                  
               
                     (11)
                  
                  
                     Ο Ισημερινός είναι μέλος της Παναμερικανικής Επιτροπής Τροπικού Τόνου (IATTC) και της περιφερειακής οργάνωσης διαχείρισης της αλιείας του νοτίου Ειρηνικού (SPRFMO), συνεργαζόμενο μη μέλος της Επιτροπής Αλιείας Δυτικού και Κεντρικού Ειρηνικού (WCFPC) και μη συμβαλλόμενο μέρος με εθελοντική συμμετοχή στο σύστημα τεκμηρίωσης αλιευμάτων της Επιτροπής για τη Διατήρηση της Θαλάσσιας Χλωρίδας και Πανίδας της Ανταρκτικής (CCAMLR). Ο Ισημερινός έχει κυρώσει τη σύμβαση των Ηνωμένων Εθνών για το Δίκαιο της Θάλασσας (UNCLOS) του 1982 (2), τη συμφωνία των Ηνωμένων Εθνών για τα ιχθυαποθέματα (UNFSA) (3) και τη συμφωνία σχετικά με τα μέτρα που λαμβάνει το κράτος λιμένα (PSMA) (4).
                  
               
                     (12)
                  
                  
                     Για να αξιολογήσει τη συμμόρφωση του Ισημερινού με τις διεθνείς υποχρεώσεις του ως κράτους σημαίας, κράτους λιμένα, παράκτιου κράτους ή κράτους αγοράς, οι οποίες προβλέπονται στις διεθνείς συμφωνίες που αναφέρονται στην αιτιολογική σκέψη 11 και καθορίζονται από τις σχετικές περιφερειακές οργανώσεις διαχείρισης της αλιείας (ΠΟΔΑ), η Επιτροπή αναζήτησε, συγκέντρωσε και ανέλυσε όλες τις απαραίτητες πληροφορίες για τους σκοπούς αυτής της διαδικασίας.
                  
               3.   ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΤΟΥ ΙΣΗΜΕΡΙΝΟΥ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
         
         
                     (13)
                  
                  
                     Σύμφωνα με το άρθρο 31 παράγραφος 3 του κανονισμού ΠΛΑ, η Επιτροπή εξέτασε τα καθήκοντα του Ισημερινού ως κράτους σημαίας, κράτους λιμένα, παράκτιου κράτους ή κράτους αγοράς. Για τους σκοπούς της εν λόγω εξέτασης, η Επιτροπή έλαβε υπόψη τα κριτήρια που παρατίθενται στο άρθρο 31 παράγραφοι 4 έως 7 του κανονισμού ΠΛΑ.
                  
               3.1.   Μέτρα που ελήφθησαν όσον αφορά την επαναλαμβανόμενη φύση των δραστηριοτήτων ΠΛΑ αλιείας και των εμπορικών ροών προϊόντων ΠΛΑ αλιείας (άρθρο 31 παράγραφος 4 του κανονισμού ΠΛΑ)
         
         
                     (14)
                  
                  
                     Σύμφωνα με το άρθρο 31 παράγραφος 4 στοιχείο α), η Επιτροπή ανέλυσε τα μέτρα που έχει λάβει ο Ισημερινός σε σχέση με επαναλαμβανόμενη ΠΛΑ αλιεία που διεξάγεται ή υποστηρίζεται από αλιευτικά σκάφη που φέρουν τη σημαία του ή από υπηκόους του ή από αλιευτικά σκάφη που αναπτύσσουν δραστηριότητες στα θαλάσσια ύδατά του ή χρησιμοποιούν τους λιμένες του.
                  
               
                     (15)
                  
                  
                     Οι πληροφορίες που συνέλεξε η Επιτροπή κατέδειξαν ότι το 2017 υπήρχαν τουλάχιστον 24 παραγαδιάρικα συνολικού μήκους άνω των 23 μέτρων που αλίευαν είδη τα οποία καλύπτει η σύμβαση IATTC εντός της περιοχής της σύμβασης IATTC και τα οποία δεν ήταν εγγεγραμμένα στο περιφερειακό νηολόγιο της IATTC. Μολονότι οι αρχές του Ισημερινού ανέφεραν εκ των υστέρων ότι η παραβίαση αυτή των ψηφισμάτων C-11-05 και C-14-01 της IATTC (που αντικαταστάθηκαν εκ των υστέρων από το ψήφισμα C-18-06), η οποία θα μπορούσε να επιφέρει τη συμπερίληψη των σκαφών στον κατάλογο σκαφών ΠΛΑ αλιείας δυνάμει του ψηφίσματος C-15-01, είχε αποκατασταθεί και ότι όλα τα σχετικά σκάφη είχαν προστεθεί στο περιφερειακό νηολόγιο της IATTC, το 2019 η Επιτροπή εντόπισε νέα παρόμοια υπόθεση.
                  
               
                     (16)
                  
                  
                     Οι πληροφορίες που συγκέντρωσε η Επιτροπή οδήγησαν επίσης στον εντοπισμό δύο σκαφών με καλαμαριέρες (squid-jiggers) τα οποία επιδίδονταν το 2015 και στις αρχές του 2016 σε αλιευτικές δραστηριότητες στην περιοχή της σύμβασης SPRFMO, χωρίς να είναι εγγεγραμμένα τη στιγμή εκείνη στο μητρώο σκαφών με άδεια αλιείας στην περιοχή της σύμβασης SPRFMO. Παρότι οι αρχές του Ισημερινού παραδέχθηκαν ότι επρόκειτο για παράνομες δραστηριότητες, τον Ιούνιο του 2019 δεν είχε ακόμη κινηθεί διαδικασία επιβολής κυρώσεων εις βάρος της επιχείρησης που εκμεταλλευόταν τα δύο σκάφη.
                  
               
                     (17)
                  
                  
                     Στο πλαίσιο των επισκέψεών της στη χώρα, η Επιτροπή διαπίστωσε επίσης διάφορες περιπτώσεις στις οποίες σκάφη του Ισημερινού αλίευαν σε ύδατα υπό τη δικαιοδοσία τρίτων χωρών. Σε αυτές τις περιπτώσεις, οι αρχές του Ισημερινού δεν ήταν σε θέση να επιβεβαιώσουν κατά πόσον τα συγκεκριμένα σκάφη διέθεταν από την οικεία χώρα τη δέουσα εξουσιοδότηση να αλιεύουν στα ύδατά της. Το ίδιο ζήτημα ανέκυψε εκ νέου κατά την επίσκεψη που πραγματοποιήθηκε το 2019. Παρά τον επαναλαμβανόμενο χαρακτήρα της περιγραφείσας κατάστασης, οι αρχές του Ισημερινού δεν έχουν θεσπίσει τους κατάλληλους μηχανισμούς συνεργασίας με τις τρίτες χώρες στα ύδατα των οποίων δραστηριοποιείται ο στόλος του Ισημερινού. Η υφιστάμενη συμφωνία συνεργασίας που έχει συναφθεί με γειτονική χώρα δεν προβλέπει ανταλλαγή πληροφοριών σχετικά με τις άδειες αλιείας, ενώ η διευθέτηση της συνεργασίας με μια άλλη γειτονική χώρα βρίσκεται ακόμη στο στάδιο της προετοιμασίας. Κατά την τελευταία επίσκεψη στον Ισημερινό, οι αρχές της χώρας δεν ήταν σε θέση να παράσχουν πληροφορίες σχετικά με τη συνέχεια που δόθηκε σε υπόθεση που διαπιστώθηκε το 2017.
                  
               
                     (18)
                  
                  
                     Σε αντίθεση με τα σημεία 36 και 42 του διεθνούς σχεδίου δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας (IPOA IUU) (5), οι διαδικασίες που εφαρμόζονται πριν από τη νηολόγηση ενός αλιευτικού σκάφους δεν προβλέπουν ολοκληρωμένη επαλήθευση του ιστορικού του σκάφους, αλλά περιορίζονται στην επαλήθευση των καταλόγων σκαφών ΠΛΑ αλιείας των ΠΟΔΑ. Η Επιτροπή συνέλεξε κατάλληλα στοιχεία που αποδεικνύουν ότι τουλάχιστον ένα σκάφος με προβληματικό ιστορικό συμμόρφωσης ήταν νηολογημένο στον Ισημερινό και το 2017 διέφυγε του ελέγχου των αρχών, οι οποίες δεν κατόρθωσαν να το εντοπίσουν. Από τις εκ των υστέρων ανταλλαγές στοιχείων προέκυψε επίσης ότι, λόγω της εφαρμοστέας, επί του παρόντος, νομοθεσίας, οι αρχές του Ισημερινού δεν είχαν μέχρι στιγμής τη δυνατότητα να διαγράψουν από το νηολόγιο το σκάφος και να επιβάλουν επαρκώς αυστηρές κυρώσεις.
                  
               
                     (19)
                  
                  
                     Ως εκ τούτου, τα στοιχεία που συνέλεξε η Επιτροπή καταδεικνύουν ότι οι συγκεκριμένες αδυναμίες που επισημάνθηκαν στις αρχές του Ισημερινού κατά τις αποστολές του 2017 και του 2018, οι οποίες είχαν ως αποτέλεσμα πιθανές ή επιβεβαιωμένες δραστηριότητες ΠΛΑ αλιείας, δεν έχουν ακόμα αντιμετωπιστεί ικανοποιητικά το 2019.
                  
               
                     (20)
                  
                  
                     Όσον αφορά τις πληροφορίες που αναφέρονται στις αιτιολογικές σκέψεις 15, 16, 17, 18 και 19, η Επιτροπή κατέληξε στο συμπέρασμα ότι ο Ισημερινός δεν τήρησε τις υποχρεώσεις του ως κράτους σημαίας όσον αφορά την πρόληψη της εμπλοκής του στόλου του σε δραστηριότητες ΠΛΑ αλιείας στην ανοικτή θάλασσα ή σε ύδατα τρίτων χωρών. Ως εκ τούτου, ο Ισημερινός παραβίασε το άρθρο 94 παράγραφοι 1 και 2 της σύμβασης των Ηνωμένων Εθνών για το Δίκαιο της Θάλασσας (UNCLOS), το οποίο προβλέπει ότι κάθε κράτος ασκεί αποτελεσματικά τη δικαιοδοσία του και τον έλεγχό του επί των σκαφών που φέρουν τη σημαία του. Επίσης, δεν συμμορφώνεται με το σημείο 24 του διεθνούς σχεδίου δράσης (IPOA-IUU) του Οργανισμού Τροφίμων και Γεωργίας των Ηνωμένων Εθνών (FAO), το οποίο προβλέπει την υποχρέωση διενέργειας ολοκληρωμένου και αποτελεσματικού ελέγχου των αλιευτικών δραστηριοτήτων.
                  
               
                     (21)
                  
                  
                     Σύμφωνα με το άρθρο 31 παράγραφος 4 στοιχείο β) του κανονισμού ΠΛΑ, η Επιτροπή εξέτασε τα μέτρα που έλαβε ο Ισημερινός όσον αφορά την πρόσβαση των αλιευτικών προϊόντων που προέρχονται από ΠΛΑ αλιεία στην αγορά του και στις μεταγενέστερες εμπορικές ροές.
                  
               
                     (22)
                  
                  
                     Η Επιτροπή εξέτασε τα δικαιολογητικά έγγραφα και άλλες πληροφορίες σχετικά με τις διαδικασίες παρακολούθησης και ελέγχου και εκτιμά ότι ο Ισημερινός δεν είναι σε θέση να εξασφαλίσει ότι οι ιχθύες και τα αλιευτικά προϊόντα που εισέρχονται στην αγορά του και στις μονάδες μεταποίησης της χώρας δεν προέρχονται από ΠΛΑ αλιεία. Οι αρχές του Ισημερινού δεν ήταν σε θέση να αποδείξουν ότι συλλέγουν και επαληθεύουν όλες τις απαραίτητες πληροφορίες που απαιτούνται για τον έλεγχο της νομιμότητας των ιχθύων που εισέρχονται στην αγορά τους ή που προορίζονται για άλλες αγορές.
                  
               
                     (23)
                  
                  
                     Τα ευρήματα των αποστολών θέτουν ιδιαίτερα υπό αμφισβήτηση το επίπεδο ελέγχου που ασκούν οι αρχές του Ισημερινού στις μονάδες μεταποίησης. Το 2017, η Επιτροπή διαπίστωσε σημαντικές ασυνέπειες στις πληροφορίες που ανέφερε μια μονάδα μεταποίησης. Εντούτοις, τα αριθμητικά στοιχεία που προσκομίστηκαν από την εν λόγω μονάδα μεταποίησης είχαν εγκριθεί χωρίς να διενεργηθούν περαιτέρω επαληθεύσεις από τις αρχές του Ισημερινού και μόνο κατόπιν της παρέμβασης της Επιτροπής διενεργήθηκαν τελικά πρόσθετες επαληθεύσεις, οι οποίες και οδήγησαν στην επιβεβαίωση σοβαρών ανακριβειών στην αναφορά στοιχείων εκ μέρους της συγκεκριμένης μονάδας. Το 2018, η Επιτροπή εντόπισε επίσης παρτίδες ιχθύων στην ψυκτική αποθήκη μιας μονάδας μεταποίησης, ενώ η αρμόδια για την αλιεία αρχή του Ισημερινού δεν γνώριζε ότι αυτές οι παρτίδες είχαν εισέλθει στη μονάδα.
                  
               
                     (24)
                  
                  
                     Οι πληροφορίες που προσκόμισαν οι αρχές του Ισημερινού οδηγούν επίσης στο συμπέρασμα ότι οι έλεγχοι στις προμήθειες των μονάδων μεταποίησης εξακολουθούν να βασίζονται σε τυχαία δειγματοληψία αντί να επικεντρώνονται σε σενάρια υψηλού κινδύνου.
                  
               
                     (25)
                  
                  
                     Στο πλαίσιο της προετοιμασίας για τις αποστολές στη χώρα, η Ευρωπαϊκή Υπηρεσία Ελέγχου της Αλιείας ανέλυσε δείγματα πιστοποιητικών αλιευμάτων και δηλώσεων μεταποίησης από τον Ισημερινό. Όλες αυτές οι αναλύσεις αποκάλυψαν σφάλματα στο στάδιο της επικύρωσης των πιστοποιητικών αλιευμάτων, τα οποία οφείλονταν στην επιφανειακή επαλήθευση των πληροφοριών που παρείχαν οι επιχειρήσεις στα έγγραφα αυτά, γεγονός που αναγνώρισαν οι αρχές του Ισημερινού. Η πιο πρόσφατη ανάλυση που διενεργήθηκε το 2019 κατέδειξε επίσης ότι οι αρχές του Ισημερινού ενέκριναν δηλώσεις μεταποίησης στις οποίες οι αναφερόμενες ποσότητες ιχθύων που μεταποιήθηκαν ήταν μεγαλύτερες από τις ποσότητες που αναφέρονταν στα αντίστοιχα πιστοποιητικά αλιευμάτων.
                  
               
                     (26)
                  
                  
                     Οι πληροφορίες που περιγράφονται στις αιτιολογικές σκέψεις 22, 23, 24 και 25 καταδεικνύουν ότι τα αλιευτικά προϊόντα που εκφορτώνονται, μεταποιούνται ή αποτελούν αντικείμενο εμπορίας μέσω του Ισημερινού αντίκεινται στους κανόνες για βιώσιμες πρακτικές μετά την αλίευση, όπως αυτοί περιγράφονται στο άρθρο 11 του κώδικα δεοντολογίας του FAO. Επιπλέον, ο Ισημερινός δεν επέβαλε κανόνες προκειμένου να εξασφαλίσει την ιχνηλασιμότητα των ιχθύων ή των αλιευτικών προϊόντων σε ολόκληρη την αγορά σύμφωνα με τα σημεία 67 έως 69 και 71 έως 72 του IPOA-IUU.
                  
               
                     (27)
                  
                  
                     Δεδομένης της κατάστασης που παρουσιάζεται στο παρόν τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων των αρμόδιων αρχών του Ισημερινού, υπάρχουν σοβαρές ενδείξεις ότι, σύμφωνα με το άρθρο 31 παράγραφος 3 και το άρθρο 31 παράγραφος 4 στοιχεία α) και β) του κανονισμού ΠΛΑ, ο Ισημερινός δεν εκπληρώνει τα καθήκοντα που υπέχει βάσει του διεθνούς δικαίου ως κράτος σημαίας, κράτος λιμένα, παράκτιο κράτος και κράτος αγοράς όσον αφορά την ΠΛΑ αλιεία που διεξάγεται ή υποστηρίζεται από αλιευτικά σκάφη που φέρουν τη σημαία του ή από υπηκόους του, και δεν διασφαλίζει την πρόληψη της πρόσβασης των αλιευτικών προϊόντων που προέρχονται από ΠΛΑ αλιεία στην αγορά του.
                  
               3.2.   Μη συμμόρφωση με τις υποχρεώσεις συνεργασίας και επιβολής της νομοθεσίας (άρθρο 31 παράγραφος 5 του κανονισμού ΠΛΑ)
         
         
                     (28)
                  
                  
                     Σύμφωνα με το άρθρο 31 παράγραφος 5 στοιχείο α) του κανονισμού ΠΛΑ, η Επιτροπή ανέλυσε τη συνεργασία της με τον Ισημερινό για να διαπιστώσει κατά πόσον οι αρχές είχαν συνεργαστεί ουσιαστικά ανταποκρινόμενες σε ερωτήματα, παρέχοντας περαιτέρω στοιχεία ή διερευνώντας θέματα που σχετίζονται με την ΠΛΑ αλιεία και σχετικές δραστηριότητες.
                  
               
                     (29)
                  
                  
                     Ενώ οι αρχές του Ισημερινού ήταν σε γενικές γραμμές συνεργάσιμες απαντώντας και παρέχοντας περαιτέρω στοιχεία στα αιτήματα παροχής πληροφοριών, σε πολλές περιπτώσεις δόθηκε περιορισμένη συνέχεια σε ζητήματα που έθετε η Επιτροπή. Παραδείγματος χάριν, η Επιτροπή δεν έλαβε σαφείς και ολοκληρωμένες εξηγήσεις όσον αφορά τις σημαντικές ασυμφωνίες που παρατήρησε μεταξύ των ποσοτήτων ιχθύων, αφενός, που εκφορτώνονται από γρι-γρι και, αφετέρου, της φέρουσας ικανότητας και του όγκου κυτών αλιευμάτων που αναφέρονται στην IATTC, παρότι η φέρουσα ικανότητα και οι όγκοι κυτών αλιευμάτων είναι τα στοιχεία που χρησιμοποιεί η IATTC για να διαχειρίζεται την αλιευτική ικανότητα στον ανατολικό Ειρηνικό, συμπεριλαμβανομένης και της εφαρμογής 72 ημερών ετήσιας απαγόρευσης της αλιείας σε σκάφη με φέρουσα ικανότητα άνω των 182 μετρικών τόνων.
                  
               
                     (30)
                  
                  
                     Όπως υπογραμμίστηκε στις αιτιολογικές σκέψεις 15, 16, 17 και 25, διαπιστώνεται επίσης έλλειψη συνέχειας και συνέπειας στις προσπάθειες αντιμετώπισης των ελλείψεων που εντοπίστηκαν.
                  
               
                     (31)
                  
                  
                     Σύμφωνα με το άρθρο 31 παράγραφος 5 στοιχείο β), η Επιτροπή ανέλυσε τα υφιστάμενα μέτρα επιβολής για την πρόληψη, την αποτροπή και την εξάλειψη της ΠΛΑ αλιείας στον Ισημερινό.
                  
               
                     (32)
                  
                  
                     Το τρέχον σύστημα επιβολής κυρώσεων βασίζεται στον νόμο περί αλιείας που εγκρίθηκε το 1974 και συμπληρώθηκε το 2016 με το διάταγμα 852. Ωστόσο, οι κυρώσεις που προβλέπονται στο διάταγμα 852, και οι οποίες αποσκοπούσαν αρχικά να αντισταθμίσουν τις αδυναμίες του νόμου περί αλιείας του 1974, εφαρμόστηκαν σε ελάχιστες περιπτώσεις από τη θέση σε ισχύ του εν λόγω διατάγματος.
                  
               
                     (33)
                  
                  
                     Συνεπώς, το σύστημα επιβολής κυρώσεων εξακολουθεί να βασίζεται σε ένα ασθενές και παρωχημένο νομικό πλαίσιο, το οποίο δεν περιλαμβάνει ορισμό των δραστηριοτήτων ΠΛΑ αλιείας και προβλέπει κυρώσεις σε επίπεδα που δεν εξασφαλίζουν τον αποτρεπτικό χαρακτήρα αυτών των κυρώσεων. Το ανώτατο πρόστιμο που επιβλήθηκε σε σκάφη βιομηχανικής αλιείας στον Ισημερινό το 2018, ανεξαρτήτως της σοβαρότητας της παράβασης και της αξίας των εμπλεκόμενων αλιευτικών προϊόντων, δεν υπερέβη τα 4 500 USD. Επιπλέον, οι αρχές του Ισημερινού παραδέχθηκαν ότι αντιμετωπίζουν νομικά και πρακτικά ζητήματα όσον αφορά την είσπραξη των προστίμων, ενώ, λόγω των επαχθών διοικητικών διαδικασιών, συχνά η αντιμετώπιση της υποτροπής είναι πρακτικά αδύνατη. Από τις πληροφορίες που προσκόμισαν οι αρχές του Ισημερινού προκύπτει επίσης ότι η προσέγγιση όσον αφορά την εφαρμογή των κυρώσεων είναι άνιση, κυρίως στον τομέα της δήμευσης των παράνομων αλιευμάτων.
                  
               
                     (34)
                  
                  
                     Επίσης, η θέση σε ισχύ νέου νόμου περί αλιείας και η ανάπτυξη αναθεωρημένου συστήματος επιβολής κυρώσεων καθυστερούν συνεχώς από το 2015.
                  
               
                     (35)
                  
                  
                     Συνεπώς, το τρέχον σύστημα επιβολής κυρώσεων δεν καλύπτει το σημείο 16 του IPOA-IUU, το οποίο προβλέπει ότι η εθνική νομοθεσία θα πρέπει να περιλαμβάνει μέτρα κατά της ΠΛΑ αλιείας, ούτε το σημείο 21 που προβλέπει ότι τα κράτη θα πρέπει να εξασφαλίζουν ότι οι κυρώσεις που επιβάλλουν στα σκάφη τα οποία επιδίδονται σε ΠΛΑ αλιεία και, ει δυνατόν, στους υπηκόους που υπάγονται στη δικαιοδοσία τους, είναι επαρκώς αυστηρές ώστε να αφαιρούν από τους παραβάτες το όφελος που προκύπτει από την εν λόγω αλιεία.
                  
               
                     (36)
                  
                  
                     Βάσει των πληροφοριών που συλλέχθηκαν σχετικά με το νομικό πλαίσιο και τις διαδικασίες επιβολής κυρώσεων, η Επιτροπή συμπέρανε ότι ο Ισημερινός δεν εφάρμοσε το άρθρο 19 παράγραφος 2 της συμφωνίας των Ηνωμένων Εθνών για τα ιχθυαποθέματα (UNFSA), το οποίο ορίζει ότι οι κυρώσεις πρέπει να είναι επαρκώς αυστηρές ώστε να διασφαλίζουν τη συμμόρφωση και να αποθαρρύνουν τις παραβάσεις, καθώς και να αφαιρούν από τους παραβάτες το όφελος που προκύπτει από τις παράνομες δραστηριότητές τους.
                  
               
                     (37)
                  
                  
                     Σύμφωνα με το άρθρο 31 παράγραφος 5 στοιχείο γ), η Επιτροπή ανέλυσε την έκταση και τη σοβαρότητα της συγκεκριμένης ΠΛΑ αλιείας.
                  
               
                     (38)
                  
                  
                     Κατά τις επισκέψεις που πραγματοποίησε η Επιτροπή διαπιστώθηκαν σοβαρά και επαναλαμβανόμενα ζητήματα όσον αφορά τον έλεγχο των σκαφών και των ιχθύων που μεταποιούνται στη χώρα, τα οποία αποτυπώνονται κυρίως στις αιτιολογικές σκέψεις 15, 16, 17, 18, 23 και 24. Αυτά τα ζητήματα συνεπάγονται σημαντικό κίνδυνο εμπορίας ή μεταποίησης στον Ισημερινό μεγάλων ποσοτήτων ιχθύων που προέρχονται από δραστηριότητες ΠΛΑ αλιείας.
                  
               
                     (39)
                  
                  
                     Αξίζει επίσης να σημειωθεί ότι στην έκθεση που υπέβαλε η εθνική υπηρεσία θαλάσσιας αλιείας των ΗΠΑ (NOAA) στο Κογκρέσο για το 2017 (6), ο Ισημερινός χαρακτηρίστηκε ως χώρα που διαθέτει σκάφη τα οποία επιδίδονται σε ΠΛΑ αλιεία. Ειδικότερα, διαπιστώθηκε ότι ο Ισημερινός διέθετε 25 σκάφη που παραβίασαν τα ψηφίσματα της IATTC το 2014 και το 2015. Σύμφωνα με την έκθεση, αρκετά από τα σκάφη αυτά είχαν ήδη διαπράξει παραβάσεις στον γύρο χαρακτηρισμών του 2015 και σε προγενέστερους γύρους χαρακτηρισμών. Επίσης, η Επιτροπή συνέλεξε στοιχεία που αποδεικνύουν ότι αρκετά από τα σκάφη έχουν αποτελέσει αντικείμενο διοικητικών διαδικασιών επί παραβάσει από τον Ισημερινό το 2018 και το 2019.
                  
               
                     (40)
                  
                  
                     Δεδομένης της κατάστασης που παρουσιάζεται στο παρόν τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων των αρχών του Ισημερινού, υπάρχουν σοβαρές ενδείξεις ότι, σύμφωνα με το άρθρο 31 παράγραφοι 3 και 5 του κανονισμού ΠΛΑ, ο Ισημερινός δεν εκπλήρωσε τα καθήκοντα που υπέχει βάσει του διεθνούς δικαίου σε ό,τι αφορά τη συνεργασία και την επιβολή της νομοθεσίας.
                  
               3.3.   Μη εφαρμογή διεθνών κανόνων (άρθρο 31 παράγραφος 6 του κανονισμού ΠΛΑ)
         
         
                     (41)
                  
                  
                     Σύμφωνα με το άρθρο 31 παράγραφος 6 στοιχεία α) και β) του κανονισμού ΠΛΑ, η Επιτροπή ανέλυσε την κύρωση ή την προσχώρησή του Ισημερινού σε σχετικές διεθνείς πράξεις που αφορούν την αλιεία, καθώς και το καθεστώς του ως συμβαλλόμενου μέρους περιφερειακών οργανώσεων διαχείρισης της αλιείας ή τη συμφωνία του να εφαρμόσει τα μέτρα διατήρησης και διαχείρισης που θεσπίζουν οι οργανώσεις αυτές.
                  
               
                     (42)
                  
                  
                     Ο Ισημερινός κύρωσε τη σύμβαση UNCLOS το 2012 και τη συμφωνία για την εφαρμογή των διατάξεων της σύμβασης της 10ης Δεκεμβρίου 1982 όσον αφορά τη διατήρηση και τη διαχείριση των αλληλοεπικαλυπτόμενων αποθεμάτων και των άκρως μεταναστευτικών αποθεμάτων υδρόβιων ζώων (UNFSA) το 2016. Ο Ισημερινός προσχώρησε επίσης στη συμφωνία του FAO του 2009 σχετικά με τα μέτρα που λαμβάνει το κράτος λιμένα (PSMA) το 2019.
                  
               
                     (43)
                  
                  
                     Ωστόσο, το τρέχον εθνικό νομικό πλαίσιο δεν προβλέπει την πλήρη εφαρμογή της PSMA. Για παράδειγμα, οι αρχές του Ισημερινού ανέφεραν ότι δεν έχει θεσπιστεί με νόμο μηχανισμός που να εξασφαλίζει τον έλεγχο των μεταφορτώσεων στους λιμένες.
                  
               
                     (44)
                  
                  
                     Οι πληροφορίες που συνέλεξε η Επιτροπή καταδεικνύουν επίσης ότι η διαδικασία επιβολής κυρώσεων για σοβαρές παραβάσεις (πραγματοποίηση αλιευτικού ταξιδιού κατά τη διάρκεια της ετήσιας απαγόρευσης της αλιείας που επιβάλει η IATTC) κινήθηκε τουλάχιστον 17 μήνες μετά την παράβαση, παρότι το άρθρο 19 παράγραφος 1 στοιχείο β) της συμφωνίας UNFSA υποχρεώνει τα κράτη να διερευνούν πλήρως και αμέσως κάθε εικαζόμενη παράβαση υποπεριφερειακών ή περιφερειακών μέτρων διατήρησης και διαχείρισης.
                  
               
                     (45)
                  
                  
                     Σύμφωνα με το άρθρο 31 παράγραφος 6 στοιχείο γ), η Επιτροπή ανέλυσε κάθε πράξη ή παράλειψη της συγκεκριμένης τρίτης χώρας που πιθανώς έθιξε την αποτελεσματικότητα των ισχυουσών νομοθετικών ή κανονιστικών διατάξεων ή των διεθνών μέτρων διατήρησης και διαχείρισης.
                  
               
                     (46)
                  
                  
                     Όπως περιγράφεται στην αιτιολογική σκέψη 11, ο Ισημερινός είναι μέλος της IATTC και της SPRFMO, συνεργαζόμενο μη μέλος της WCPFC και μη συμβαλλόμενο μέρος με εθελοντική συμμετοχή στο σύστημα τεκμηρίωσης αλιευμάτων της CCAMLR.
                  
               
                     (47)
                  
                  
                     Όπως περιγράφεται στις αιτιολογικές σκέψεις 15 και 16, τα τελευταία χρόνια αρκετά σκάφη αλιεύουν χωρίς να είναι δεόντως εγγεγραμμένα στα νηολόγια των οικείων ΠΟΔΑ, γεγονός που έχει ως συνέπεια τα εν λόγω σκάφη να επιδίδονται σε παράνομη και λαθραία αλιεία.
                  
               
                     (48)
                  
                  
                     Όπως περιγράφεται στις αιτιολογικές σκέψεις 33 και 39, η μη επιβολή αποτρεπτικών κυρώσεων είχε επίσης ως αποτέλεσμα την υποτροπή των σκαφών του Ισημερινού που αλιεύουν στην περιοχή της IATTC και, επομένως, πρόσθετες παραβιάσεις των μέτρων διατήρησης και διαχείρισης που έχουν θεσπιστεί από την ανωτέρω οργάνωση.
                  
               
                     (49)
                  
                  
                     Η απουσία δομημένης στρατηγικής με βάση τον κίνδυνο για τη διαχείριση των δραστηριοτήτων επιθεώρησης έχει επίσης ως αποτέλεσμα να μην εξασφαλίζεται η αντιμετώπιση των κύριων κινδύνων συμμόρφωσης, όπως τονίζεται για παράδειγμα στην αιτιολογική σκέψη 23.
                  
               
                     (50)
                  
                  
                     Δεδομένης της κατάστασης που παρουσιάζεται στο παρόν τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων των αρχών του Ισημερινού, υπάρχουν σοβαρές ενδείξεις ότι, σύμφωνα με το άρθρο 31 παράγραφοι 3 και 6 του κανονισμού ΠΛΑ, ο Ισημερινός δεν εκπλήρωσε όλα τα καθήκοντα που υπέχει βάσει του διεθνούς δικαίου σε ό,τι αφορά τους διεθνείς κανόνες, τις κανονιστικές διατάξεις και τα μέτρα διατήρησης και διαχείρισης.
                  
               3.4.   Ειδικοί περιορισμοί των αναπτυσσόμενων χωρών (άρθρο 31 παράγραφος 7 του κανονισμού ΠΛΑ)
         
         
                     (51)
                  
                  
                     Σύμφωνα με τον δείκτη ανθρώπινης ανάπτυξης των Ηνωμένων Εθνών (UNHDI) (7), το 2017 ο Ισημερινός κατατάχθηκε στις χώρες με υψηλή ανθρώπινη ανάπτυξη, στην 86η θέση μεταξύ 189 χωρών (8).
                  
               
                     (52)
                  
                  
                     Λαμβανομένων υπόψη της ανωτέρω κατάταξης του UNHDI και των παρατηρήσεων κατά τη διάρκεια των αποστολών από το 2017 έως το 2019, δεν υπάρχουν στοιχεία που να αποδεικνύουν ότι η μη εκπλήρωση των υποχρεώσεων του Ισημερινού σύμφωνα με το διεθνές δίκαιο οφείλεται στο χαμηλό επίπεδο ανάπτυξής του. Δεν υπάρχουν απτά αποδεικτικά στοιχεία για τη συσχέτιση των αδυναμιών στο νομικό πλαίσιο, στην παρακολούθηση, στον έλεγχο και στην επιτήρηση της αλιείας, καθώς και στα συστήματα ιχνηλασιμότητας της αλιείας, με ανεπαρκείς ικανότητες και υποδομές. Η Επιτροπή απάντησε θετικά στα αιτήματα που υπέβαλε ο Ισημερινός σχετικά με την παροχή στήριξης για την αναθεώρηση του νομικού πλαισίου του στον τομέα της αλιείας.
                  
               
                     (53)
                  
                  
                     Δεδομένης της κατάστασης που εκτίθεται στο παρόν τμήμα και με βάση όλα τα αντικειμενικά στοιχεία που συνέλεξε η Επιτροπή, καθώς επίσης και το σύνολο των δηλώσεων της ίδιας της χώρας, υπάρχουν σοβαρές ενδείξεις ότι, δυνάμει του άρθρου 31 παράγραφος 7 του κανονισμού ΠΛΑ, η κατάσταση της ανάπτυξης και οι γενικές επιδόσεις του Ισημερινού όσον αφορά τη διαχείριση της αλιείας δεν επηρεάζονται αρνητικά από το επίπεδο ανάπτυξης της χώρας.
                  
               4.   ΣΥΜΠΕΡΑΣΜΑ ΣΧΕΤΙΚΑ ΜΕ ΤΟ ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
         
         
                     (54)
                  
                  
                     Με βάση τα συμπεράσματα που συνάγονται σε σχέση με τη μη εκπλήρωση από τον Ισημερινό των καθηκόντων που υπέχει βάσει του διεθνούς δικαίου ως κράτος σημαίας, κράτος λιμένα, παράκτιο κράτος ή κράτος αγοράς και τη μη λήψη μέτρων για την πρόληψη, την αποτροπή και την εξάλειψη της ΠΛΑ αλιείας, θα πρέπει να κοινοποιηθεί στον Ισημερινό, σύμφωνα με το άρθρο 32 του κανονισμού ΠΛΑ, το ενδεχόμενο να χαρακτηριστεί από την Επιτροπή ως μη συνεργαζόμενη τρίτη χώρα στην καταπολέμηση της ΠΛΑ αλιείας.
                  
               
                     (55)
                  
                  
                     Η Επιτροπή θα πρέπει επίσης να κινήσει όλες τις διαδικασίες που προβλέπονται στο άρθρο 32 του κανονισμού ΠΛΑ σε σχέση με τον Ισημερινό. Για λόγους χρηστής διοίκησης, θα πρέπει να οριστεί προθεσμία εντός της οποίας η συγκεκριμένη χώρα μπορεί να απαντήσει εγγράφως στην κοινοποίηση και να επανορθώσει την κατάσταση.
                  
               
                     (56)
                  
                  
                     Επιπλέον, η κοινοποίηση στον Ισημερινό του ενδεχομένου να χαρακτηριστεί χώρα την οποία η Επιτροπή θεωρεί ως μη συνεργαζόμενη τρίτη χώρα για τους σκοπούς της παρούσας απόφασης δεν αποκλείει ούτε συνεπάγεται αυτομάτως την ενδεχόμενη μεταγενέστερη λήψη μέτρων από την Επιτροπή ή το Συμβούλιο για τον χαρακτηρισμό και την κατάρτιση καταλόγου μη συνεργαζόμενων τρίτων χωρών.
                  
               ΑΠΟΦΑΣΙΖΕΙ:
         
            Άρθρο μόνο
            Κοινοποιείται στον Ισημερινό το ενδεχόμενο να χαρακτηριστεί από την Επιτροπή ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας.
         
         
            Βρυξέλλες, 30 Οκτωβρίου 2019.
            
               
                  Για την Επιτροπή
               
               Karmenu VELLA
               
                  Μέλος της Επιτροπής
               
            
         
         
            (1)  ΕΕ L 286 της 29.10.2008, σ. 1.
         
            (2)  https://treaties.un.org/
         
            (3)  https://www.un.org/depts/los/convention_agreements/convention_overview_fish_stocks.htm
         
            (4)  http://www.fao.org/port-state-measures/background/parties-psma/en/
         
            (5)  Διεθνές σχέδιο δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας, Οργανισμός Τροφίμων και Γεωργίας των Ηνωμένων Εθνών (FAO), 2001.
         
            (6)  https://www.fisheries.noaa.gov/international-affairs/identification-iuu-fishing-activities#magnuson-stevens-reauthorization-act-biennial-reports-to-congress
         
            (7)  Πληροφορίες στη διεύθυνση: http://hdr.undp.org/en/data
         
            (8)  http://hdr.undp.org/sites/all/themes/hdr_theme/country-notes/ECU.pdf